《王古樵观予苦疮鄙句遂自赋眉遭二韵各二首因次其韵为戏 其二》
宋代·方一夔

吾衰端不为蛾眉，不假霜铅补漏卮。无恙感君频寄语，不龟愧我未逢医。

命穷渐退星临木，书误无凭病发梨。康济自身犹未辨，敢将苏息问民痍。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。